অ্যান অ্যান্ডারসন (গবেষক)

অ্যান বারবারা মিচি অ্যান্ডারসন (১০ ফেব্রুয়ারি ১৯৩৭ – ১১ ফেব্রুয়ারি ১৯৮৩) একজন স্কটিশ রিপ্রোডাক্টিভ ফিজিওলজিস্ট, গবেষক, প্রভাষক এবং লেখক ছিলেন। রিপ্রোডাক্টিভ ফিজিওলজি বা প্রজনন শরীরবিদ্যায় গবেষণার জন্য তার প্রধান অবদান রয়েছে। জীবনের শেষ দশকে তিনি সাধারণভাবে নারীদের স্বাস্থ্যের বিষয়ে কাজ শুরু করেন, যার মধ্যে ক্লিনিক্যাল ট্রায়াল এবং পরবর্তীকালে এভিডেন্স-বেসড মেডিসিন বা তথ্য-প্রমাণ ভিত্তিক চিকিৎসা হিসেবে পরিচিতি পাওয়া বিষয়ের ওপর কাজ অন্তর্ভুক্ত ছিল।

 প্রাথমিক জীবন ও শিক্ষা 
অ্যান অ্যান্ডারসন ১৯৩৭ সালের ১০ ফেব্রুয়ারি স্কটল্যান্ডের ফররেস-এ জন্মগ্রহণ করেন। তিনি ১৯৬০ সালে অ্যাবারডিন বিশ্ববিদ্যালয় থেকে এম.বি. ডিগ্রি অর্জন করেন এবং জন্ম প্রক্রিয়ার ওপর মৌলিক বিজ্ঞান গবেষণার জন্য ১৯৬৫ সালে একই প্রতিষ্ঠান থেকে এম.ডি. ডিগ্রি লাভ করেন।

 জন্ম প্রক্রিয়ার ওপর কাজ 
অ্যান্ডারসন প্রফেসর অ্যালেক টার্নবুলের সাথে কার্ডিফের টেনোভুস ইনস্টিটিউটে কাজ শুরু করেন। ১৯৭০ সালে অ্যান্ডারসন ওয়েলশ ন্যাশনাল স্কুল অফ মেডিসিন-এ প্রসূতি ও স্ত্রীরোগ বিদ্যায় ক্লিনিক্যাল লেকচারার নিযুক্ত হন। ১৯৭২ সালে জন্ম প্রক্রিয়ার ওপর কাজের জন্য তিনি পিএইচডি ডিগ্রি লাভ করেন। ১৯৭৩ সালে টার্নবুল অক্সফোর্ড বিশ্ববিদ্যালয়-এ চলে গেলে অ্যান্ডারসনও তার সাথে সেখানে যান এবং প্রসূতি ও স্ত্রীরোগ বিদ্যায় ক্লিনিক্যাল লেকচারার নিযুক্ত হন। ১৯৭৮ সালে তিনি বিশ্ববিদ্যালয়ের লেকচারার এবং অক্সফোর্ডের জন র‍্যাডক্লিফ হাসপাতালে ক্লিনিক্যাল রিপ্রোডাক্টিভ ফিজিওলজির অনারারি কনসালট্যান্ট নিযুক্ত হন। তিনি অক্সফোর্ডের সেন্ট হিল্ডাস কলেজের ফেলো হিসেবেও নিযুক্ত ছিলেন।

অক্সফোর্ডে অ্যান্ডারসন ভেড়া ও মানুষের জন্ম প্রক্রিয়ার ওপর তার গবেষণা চালিয়ে যান এবং অকাল প্রসবের কারণ ও ব্যবস্থাপনা, গাইনোকোলজিক্যাল এন্ডোক্রিনোলজি, মাসিক ব্যাধি এবং বন্ধ্যাত্ব নিয়েও পড়াশোনা শুরু করেন। অ্যান্ডারসন জন র‍্যাডক্লিফ হাসপাতালের নুফিল্ড প্রসূতি ও স্ত্রীরোগ বিভাগে অক্সফোর্ডের অন্যতম প্রথম মেনোপজ ক্লিনিক চালু করেন। গবেষণাগার ও ক্লিনিক্যাল কাজের পাশাপাশি তিনি জার্নাল অফ এন্ডোক্রিনোলজি এবং ব্রিটিশ জার্নাল অফ অবস্টেট্রিক্স অ্যান্ড গাইনোকোলজি-র সম্পাদকীয় বোর্ডে দায়িত্ব পালন করেন।

১৯৮০ সালে অ্যান্ডারসন ব্লেয়ার বেল রিসার্চ সোসাইটির চেয়ারম্যান নির্বাচিত হন এবং ১৯৮১ সালে লন্ডনের রয়্যাল কলেজ অফ অবস্টেট্রিশিয়ানস অ্যান্ড গাইনোকোলজিস্টস-এর ফেলো নির্বাচিত হন।

 পরবর্তী কাজ 
অ্যান্ডারসনের নারীদের স্বাস্থ্যের প্রতি গভীর আগ্রহ ছিল। তিনি অ্যান ম্যাকফারসনের সাথে উইমেনস প্রবলেমস ইন জেনারেল প্র্যাকটিস (১৯৮৩) এর প্রথম সংস্করণটি সহ-সম্পাদনা করেন। জন্ম প্রক্রিয়ার ওপর গবেষণার পদ্ধতিগত পর্যালোচনার মাধ্যমে তিনি আধুনিক চিকিৎসা বিজ্ঞানের একটি গুরুত্বপূর্ণ প্রকল্প কোকরেন কোলাবরেশন-এর বিকাশে পরোক্ষভাবে ভূমিকা রেখেছিলেন। তবে ৪৬ বছর বয়সে স্তন ক্যান্সারে তার অকাল মৃত্যুর কারণে তার অনেক কাজ অসমাপ্ত থেকে যায়। আইয়াইন চালমারস, মারে এনকিন এবং মার্ক কেয়ার্স ১৯৮৯ সালে ইফেক্টিভ কেয়ার ইন প্রেগনেন্সি অ্যান্ড চাইল্ডবার্থ বইটি প্রকাশ করেন এবং আংশিকভাবে এটি অ্যান্ডারসনের স্মৃতির উদ্দেশ্যে উৎসর্গ করেন।

 উত্তরাধিকার 
কোকরেন কোলাবরেশন প্রতি বছর অ্যান্ডারসনের স্মরণে 'অ্যান অ্যান্ডারসন অ্যাওয়ার্ড' প্রদান করে। এই পুরস্কারটি সেই সকল নারীদের দেওয়া হয় যারা অন্যদের অনুপ্রাণিত করেন এবং তাদের কাজে মৌলিকতা ও নেতৃত্বের ছাপ রাখেন। পুরস্কারের অর্থ (৩০০০ মার্কিন ডলার) বিজয়ী নারী একজন কম সম্পদশালী দেশের নারীকে তার কোকরেন কোলাবরেশন কার্যক্রমে সহায়তার জন্য প্রদান করেন।

 তথ্যসূত্র 

 বহিঃসংযোগ 
দ্য অ্যান অ্যান্ডারসন অ্যাপ্রিসিয়েশন সোসাইটি ফেসবুক পেজ 
দ্য অ্যান অ্যান্ডারসন অ্যাওয়ার্ড

বিষয়শ্রেণী:স্কটিশ শরীরতত্ত্ববিদ
বিষয়শ্রেণী:১৯৩৭-এ জন্ম
বিষয়শ্রেণী:১৯৮৩-এ মৃত্যু
বিষয়শ্রেণী:বিংশ শতাব্দীর স্কটিশ নারী লেখক